《春夜怀豫章倪中岂并太原王本中二子皆客京师故诗及之》
明代·李瓒

耿耿春夜永，迢迢更漏残。美人隔千里，清月在江关。

举杯不能乐，援琴孰为欢。怅望五云外，目送双飞翰。

王子经纬学，紬绎茫无端。倪生富文史，落笔回狂澜。

古剑没丰城，大璞昧荆山。奇材每不识，万古一长叹。

而我困畎亩，漂流吴楚间。釜鱼独恒饥，衣鹑每怀单。

慷慨念二子，频年事征鞍。庶几抱琴志，不愧齐门弹。

作者简介：李瓒（约公元1388年前后在世）字子粲，一字子鬯，自号弋阳山樵，姑苏人。多才能文，旁通释道之学。生平事迹均不详。瓒著有《弋阳山樵稿》。